Gerrit ‘Billy’ Myburgh (79), die oud-polisiekommissaris wat Maandag op sy plaas naby Heidelberg in Gauteng dood aangetref is, is glo met ŉ strykyster en kookwater gemartel voor hy vermoedelik verwurg is.

Die Heidelberg Nigel Heraut het Dinsdag berig Myburgh, ‘n oud-distrikskommissaris, se hande en voete was glo vasgebind terwyl hy Sondagaand wreed gemartel is, waarna hy glo met sy eie klere verwurg is.

Kapt. Thivulavi Tshilate, ŉ polisiewoordvoerder, het aan die koerant gesê die voorval het tussen 21:00 die aand en die volgende oggend op Myburgh se plaas Boschfontein plaasgevind.

Lt.kol. Katlego Mogale, ŉ provinsiale polisiewoordvoerder, het Dinsdag aan Maroela Media gesê Myburgh se liggaam is deur sy kleindogter in sy kamer aangetref. “Die motief vir die moord is in die stadium nog nie bekend nie,” het Mogale gesê. “Inligting oor die aanval is ook skaars en ons weet nie hoeveel mense by die aanval betrokke was nie, aangesien die man alleen op sy plaas gebly het.”

Tshilate het aan die Heraut bevestig dat Myburgh se tuinier vir ondervraging ingeneem is.

Lees meer hier.